《同顾寸田游小泉山》
清代·吴颢

玉田有山曰小泉，泉鸣石罅流涓涓。寻幽那惜双足茧，约客携酒登山颠。

石笋玲珑竞奇秀，水花觱沸争洄漩。枕流便倚苔磴卧，烹茗欲借云腴煎。

朅来五载住河朔，巾车日苦风沙扑。何当眼底见清流，为我半生洗尘浊。

主人爱客呼醽醁，落日衔山欢不足。醉中枨触旧名心，三十男儿还刺促。

作者简介：吴颢，原名嗣程，字仰颢，号洛波，一号退庵，钱塘人。乾隆己卯举人，官遂昌训导。有《睫巢诗钞》。